Hošea (Šarić)/Glava 9.
1 Ne raduj se, Izraele, tako glasno kao narodi, jer si nevjerno ostavio Boga svojega. Voliš plaću idolsku na svim gumnima. 

2 Gumno i kaca neće ih poznati, i novo vino će zatajiti. 

3 Oni ne smiju dulje stanovati u zemlji Gospodnjoj. Efraim mora natrag u Egipat, i u Asiriju moraju oni jesti nečisto. 

4 Ne prinose tamo Gospodu vina, niti su mu ugodne žrtve njihove. Kao kruh žalosti one su njima. Nečist bude, tko ih jede, jer je kruh njihov samo za vlastitu glad. Ne dolazi u kuću Gospodnju. 

5 Što ćete onda činiti na dan sastanka, na godišnji blagdan Gospodnji? 

6 Jer eto, u Asiriju moraju ići. Egipat će ih opremiti. Memfis će biti grobnica njihova. Nad ljubljenim od srebra idolima njihovim buji trnje. U šatorima njihovim raste kopriva. 

7 Dolaze dani kazne. Dolaze dani osvete. Izraele, upamti to! "Prorok je luđak, bezuman je čovjek duha" - jer je zloća tvoja tako velika, neprijateljstvo tvoje tako žestoko. 

8 Efraim leži na zasjedi proti Bogu mojemu. Proroku je na svim putovima njegovim postavljena zamka ptičareva. Mržnja vlada u kući Boga mojega. 

9 Duboko su pali kao u dane Gibee. Ali se on spominje krivnje njihove, on kazni grijehe njihove. 

10 Kao grožđe u pustinji, tako sam našao nekoć Izraela. Kao rani plod na smokvi u prvom tjeranju, tako sam gledao oce vaše. Ali kad su došli k Baal-Peoru, posvetiše se tomu sramotnome bogu. Gadovi su postali kao taj bog, kojega su voljeli. 

11 Kao što odlete ptice, iščeznut će mnoštvo Efraimovo: nema više rođenja, nema trudnoće, nema začetka. 

12 I ako bi othranili djecu svoju, učinit ću ih ipak bez djece. Jest, teško njima, kad ih ostavim! 

13 Efraim - kako ga gledam tamo prema Tiru - leži kao vrt. Ali Efraim mora odvesti djecu svoju na klanje. 

14 Podaj im, Gospode, štogod možeš: podaj im krilo neplodno i prsa usahla! 

15 U Gilgali se činila sva zloća njihova. Jest, ondje sam zamrzio na njih zbog opakih djela njihovih. Protjerat ću ih iz kuće svoje. Ne volim ih više. Buntovnici su svi knezovi njihovi. 

16 U mozak je pogođen Efraim. Korijen je njegov posahnuo. Neće roditi roda. Ako i rode, ubit ću Ijubimce njihove. 

17 Odbacit će ih Bog moj; jer ne idu za njim. Tako neka se prebijaju među neznabošcima! 

Hošea (Šarić)